ועדת החינוך והתרבות, כנסת 15, פרוטוקול מספר 208, 2000-12-05 14:00

זבולון אורלב: שלום לכולם, אני מתכבד לפתוח את ישיבת הוועדה בעניין הצעת חוק חינוך ממלכתי (תיקון – העברת תלמידים בין מוסדות שונים), התש"ס-1999, של חבר הכנסת משה גפני.

זבולון אורלב: אני מבקש להקדים ולומר שגם השר וגם המשרד הבטיחו יותר מאשר פעם אחת שהעניין הזה יוסדר בתקנות ולא יהיה צורך בחקיקה ראשית.

זבולון אורלב: לצערנו כל ההבטחות הקודמות לא מולאו בהתאם ללוח הזמנים.

זבולון אורלב: הואיל שהיום היועצת המשפטית של משרד החינוך היתה כאן בכמה ישיבות, אמרתי לה שהיום יש ישיבה בנושא ושאני מתכוון להעביר את זה לקריאה ראשונה ולכן אני רוצה לדעת היכן זה עומד.

זבולון אורלב: היועצת המשפטית ענתה לי שהיא העבירה נוסח אחד, אבל היו איתו בעיות ואתמול עבר נוסח שני.

זבולון אורלב: אמרתי שאני לא מסתפק בכך שהיא תאמר לי את זה באופן אישי, שהישיבה תתקיים ונציג משרד החינוך צריך לומר את זה.

זבולון אורלב: אמרתי לה שאני מבקש לקבוע זמן להגשת התקנות.

זבולון אורלב: לפיכך אני מציע לאשר את הצעת החוק לקריאה ראשונה, אבל זה לא יונח עדיין על שולחן הכנסת לקריאה שניה.

זבולון אורלב: במידה שבעוד שבועיים לא נקבל הודעה שהותקנו תקנות, אנחנו נניח את הצעת החוק על שולחן הכנסת לקריאה ראשונה.

זבולון אורלב: היועצת המשפטית אמרה לי ששבועיים זה פרק הזמן שנדרש לה להכין את התקנות, אבל היא לא יודעת כמה זמן ייקח לראש הממשלה לחתום.

זבולון אורלב: אמרתי שנקודת הזמן הבאה תהיה בעוד שבועיים.

זבולון אורלב: היום נאשר את הצעת החוק לקריאה ראשונה ובמידה שבעוד שבועיים לא יהיה נוסח תקנות מוסכם, אני אעלה את החוק לקריאה ראשונה.

זבולון אורלב: אני מבקש מעו"ד מרים גראזי-רוזנבאום, שהיתה נוכחת בשיחה עם היועצת המשפטית של משרד החינוך, לומר את עמדת המשרד.

מרים גראזי-רוזנבאום: המשרד עובד על התיקון, יש תכתובות ובקרוב יהיה לנו נוסח מתוקן.

מרים גראזי-רוזנבאום: גברת דורית מורג התחייבה שתוך שבועיים נגיע לנוסח מוסכם ונסיים את העבודה.

מרים גראזי-רוזנבאום: לכן אנחנו מבקשים לא להעלות את הצעת החוק לקריאה ראשונה.

משה גפני: אני מודה ליושב ראש על הישיבה ואני מקבל את הצעתו.

משה גפני: אני רוצה להביע את מחאתי שגם הובעה במכתב למנכ"לית המשרד.

משה גפני: גם אני סבור שדבר כזה לא צריך להיות בחוק, אלא הוא צריך להיות בתקנות.

משה גפני: אני מעלה תמיהה רבתי על אופן ההתנהלות של משרד החינוך.

משה גפני: אני לא יודע אם זה רק כלפי החינוך החרדי או שזה כלפי החינוך הכללי.

משה גפני: היתה פגישה עם המנכ"לית, נכתב פרוטוקול, השתתפו גם היועצת המשפטית וכל האנשים הנוגעים בדבר, וסוכם שעד חג השבועות התקנות האלה יתוקנו כבר.

זבולון אורלב: חג השבועות של איזו שנה?

משה גפני: זאת בדיוק הנקודה.

משה גפני: חג השבועות עוד לא הגיע כנראה וכל פעם שהיושב ראש מזמן ישיבת ועדה בעניין הזה העניין כאילו מתקדם.

משה גפני: הנייר האחרון שקיבלתי היה אתמול, יום לפני כינוס הוועדה.

משה גפני: רק תראו איך משרד החינוך עובד.

משה גפני: יש לי הערה על התקנות המוצעות והיא הועברה גם בכתב לשר החינוך.

משה גפני: בתקנות שעליהן אמור לחתום שר החינוך לא מופיע דבר מאוד פשוט – ואני לא יודע מדוע – שהעברת תלמידים תוכל להיות עם העתקת מקום מגורים.

משה גפני: כלומר, אם תלמיד עובר מאילת לבאר-שבע, אין שום דבר לגבי העתקת מקום מגורים.

משה גפני: לכן אני מבקש לציין שעל כך דובר, שהתקנה לגבי העתקת מגורים גם תיכלל בתקנות, כי אי אפשר לכלוא תלמיד באיזשהו מקום בארץ אם הוא עבר לגור במקום אחר.

מרים רוזנבאום-גרזי: אני לא מנסה לתת תירוצים, אלא אני רוצה להבהיר דבר שלדעתי הוא המקור לעיכוב שאתה מדבר עליו.

מרים רוזנבאום-גרזי: התקנות כולן מאוד מסורבלות ומיושנות ואנחנו נתקלים בקושי לתקן אותן.

זבולון אורלב: אתה למעשה עושה כאן שיפוץ בבית רעוע וכל לבנה שמוציאים שם מערערת את הכל.

משה גפני: אני לא מקבל את זה בשום פנים ואופן.

זבולון אורלב: גם אני לא מקבל את זה, היה להם מספיק זמן.

משה גפני: יכול להיות שמדובר בתקנות שאני בכלל לא מבין, אבל היה סיכום עם המנכ"לית של המשרד.

זבולון אורלב: אני קורא את נוסח הצעת חוק חינוך ממלכתי (תיקון – העברת תלמידים בין מוסדות שונים), התש"ס-1999.

זבולון אורלב: תיקון סעיף 34 – 1.

זבולון אורלב: "בחוק חינוך ממלכתי, התשי"ג-1953, בסעיף 34, במקום בפסקה (5) יבוא: "(5) סדרי העברת תלמידים בין מוסדות חינוך שונים, ובלבד שלא תהיה הבחנה בין סוגי המוסדות לעניין מועדי העברה.

זבולון אורלב: " האם יש על כך הערה?

זבולון אורלב: אין.

זבולון אורלב: אני מבקש להביא לאישור הוועדה את הצעת החוק לקריאה ראשונה.

זבולון אורלב: אני מבקש מהלשכה המשפטית שלא יעבירו את ההצעה טרם אישור שלי.

זבולון אורלב: אם עד יום רביעי, כעת חיה בעוד שבועיים ויום, לא אקבל את המכתב שכותבת היועצת המשפטית - -

משה גפני: אתה צריך לקבל אז את התקנות.

זבולון אורלב: לא.

זבולון אורלב: היא אמרה לי במפורש שייקח לה שבועיים להניח את התקנות אצל ראש הממשלה.

זבולון אורלב: אני גם אקצוב לראש הממשלה זמן.

זבולון אורלב: אם אני לא אקבל את ההודעה בעוד שבועיים, אני אבקש להעביר את הצעת החוק לקריאה ראשונה.

זבולון אורלב: אם נקבל הודעה תוך שבועיים נעכב את החוק ואז נקצוב זמן לראש הממשלה – עשרה ימים לחתימה.

זבולון אורלב: אם ראש הממשלה לא יחתום תוך עשרה ימים, ההצעה תועבר לקריאה ראשונה.

זבולון אורלב: מי בעד אישור הצעת החוק לקריאה ראשונה בתנאים שציינתי?

זבולון אורלב: בעד – 2 נגד – אין החלטה: הצעת החוק אושרה לקריאה ראשונה.

זבולון אורלב: אני מודה לכולם, הישיבה נעולה.

זבולון אורלב: - - - - - - -